DA betoog teen korrupsie in GautengVoormalige leier van die DA Tony Leon sluit aan by Solly Msimanga, die DA se premierskandidaat vir Gauteng, tydens ŉ optog teen korrupsie (Foto: Nokuthula Mbatha/African News Agency/ANA) Tony Leon, voormalige leier van die Demokratiese Alliansie, het Woensdag by ander leiers van die party aangesluit in ŉ optog teen korrupsie deur Johannesburg se middestad. Dit was Leon se eerste verskyning by ŉ betoging in 10 jaar. Hy het aangesluit by die DA se premierskandidaat vir Gauteng, Solly Msimanga, Phumzile van Damme, John Steenhuisen, Solly Malatsi en John Moodey. “Verandering gebeur nie wanneer mens stilsit nie. Dit gebeur wanneer jy opstaan, wanneer jy aansluit by stemme van verandering, betoog, met mense praat, en hulle oortuig – dan kry jy verandering,” het Leon gesê. “Ek staan agter al die kiesers wat verandering voorstaan. Hulle kry al my ondersteuning.” Msimanga het die optog van die departement van maatskaplike ontwikkeling se kantoor tot by Gauteng-premier David Makhura se kantoor gelei waar honderde bruin “omkoop”-koeverte op die voorstoep neergesit is. “Dit is omdat daar so baie bruin koeverte in Gauteng rondgestuur word. Mense se stilswye word gekoop, mense word omgekoop om besluite te beïnvloed oor die toeken van tenders; en mense word betaal vir hul samewerking,” het Msimanga gesê. DA-lede betoog teen korrupsie (Foto: Nokuthula Mbatha/African News Agency/ANA) Hy het gesê onder die ANC-administrasie het die provinsiale regering se saketransaksies met die omstrede Bosasa-maatskappy die afgelope vyf jaar met tot 300% toegeneem, van R108 miljoen tot R430 miljoen. “Ongeveer R20 miljard het in Gauteng verlore gegaan weens korrupsie, vrugtelose en verkwistende uitgawes. Met hierdie geld kon ons vyf hospitale, 20 klinieke 30 skole en 77 000 huise gebou het.” Msimanga het bygevoeg daar is niemand wat aanspreeklik gehou word vir die korrupsie nie en premier Makhura het net op dieselfde pad van korrupsie en verwoesting as sy voorgangers gebly. “Voormalige LUR’e van gesondheid Qedani Mahlangu en Brian Hlongwana is nog op vrye voet sonder enige gevolge vir die misdade wat hulle teen die mense van Gauteng gepleeg het. “Ondanks sy ongelooflike potensiaal, word Gauteng teruggehou deur korrupsie, wanbestuur en wanadministrasie deur die ANC-regering,” het Msimanga bygevoeg. “Korrupsie het geleenthede van mense gesteel en hulle moedeloos gelaat.” Hy het gesê die geld kon aangewend word om die plaaslike ekonomie in die provinsie te bevorder, beleggingsgeleenthede te skep vir plaaslike ondernemings en werksgeleenthede te vermeerder. “Gauteng moet die Goue Geleentheid-provinsie wees – ŉ plek vol moontlikhede, waar mense hul drome kan uitleef in ŉ vooruitstrewende ekonomie, waar daar in elke huis ŉ werk is, waar mense veilig voel in hul gemeenskappe en waar mense nie moedeloos voel oor dit wat môre vir hul kinders bring nie. “Dit kan nie meer só voortgaan nie. Ons kan dit nie duld dat diegene wat geld van die publiek gesteel het en hul vertroue verbreek het, ongestraf bly nie. “ŉ DA-regering sal dinge anders doen; ons sal seker maak dat korrupsie onthul word en dat diegene wat daarvoor verantwoordelik is, tronk toe gaan.”